
 28.12.2020
 BG
 Официален вестник на Европейския съюз
 L 438/15
 РЕГЛАМЕНТ ЗА ИЗПЪЛНЕНИЕ (ЕС) 2020/2206 НА КОМИСИЯТА
 от 22 декември 2020 година
 за изменение на приложение I към Регламент (ЕО) No 119/2009 по отношение на вписването за Обединеното кралство в списъка на третите страни или части от тях, от които е разрешено въвеждането в Съюза на месо от диви животни от семейство зайци, диви сухоземни бозайници и от отглеждани във ферми зайци
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 8, уводното изречение, член 8, точка 1, първа алинея, член 8, точка 4, член 9, уводното изречение и параграф 4, буква в) от нея,
 като има предвид, че:
 (1)
 с Регламент (ЕО) No 119/2009 на Комисията (2) се определят ветеринарно-санитарните и здравните условия и условията за ветеринарно сертифициране при въвеждането в Съюза на пратки от някои видове месо от диви животни от семейство зайци, диви сухоземни бозайници и от отглеждани във ферми зайци. По-специално, в част 1 от приложение I към Регламент (ЕО) No 119/2009 се съдържа списък на третите страни и части от тях, от които е разрешено въвеждането в Съюза на такива пратки.
 (2)
 Обединеното кралство предостави необходимите гаранции, изисквани съгласно Регламент (ЕО) No 119/2009, за да бъде включено в част 1 от приложение I към посочения регламент за изпълнение след края на преходния период, предвиден в Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (Споразумението за оттегляне), без да се засяга прилагането на правото на Съюза спрямо Обединеното кралство и на негова територия по отношение на Северна Ирландия в съответствие с член 5, параграф 4 от Протокола за Ирландия/Северна Ирландия във връзка с приложение 2 към посочения протокол. Като се вземат предвид гаранциите, предоставени от Обединеното кралство, тази трета държава следва да бъде включена в част 1 от приложение I към Регламент (ЕО) No 119/2009.
 (3)
 Поради това приложение I към Регламент (ЕО) No 119/2009 следва да бъде съответно изменено.
 (4)
 Тъй като преходният период, предвиден в Споразумението за оттегляне, изтича на 31 декември 2020 г., настоящият регламент следва да се прилага от 1 януари 2021 г.
 (5)
 Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 Член 1
 Част 1 от приложение I към Регламент (ЕО) No 119/2009 се изменя в съответствие с приложението към настоящия регламент.
 Член 2
 Настоящият регламент влиза в сила на третия ден след деня на публикуването му в Официален вестник на Европейския съюз.
 Той се прилага от 1 януари 2021 г.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 22 декември 2020 година.
 За Комисията
 Председател
 Ursula VON DER LEYEN
